**Voi vindeți scump nădejdile pierdute,**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Voi vindeți scump nădejdile pierdute,

...

Voi, comercianți ai timpurilor sfinte,

De mii de ani vă bucurați de moarte,

Strângători de resturi din morminte

Sunteți vânzătorii viselor deșarte!

...

Voi vindeți scump nădejdile pierdute,

Luând bani și din nevoi și din speranțe,

Netemători de legea celei dintâi redute

Ce vă așteaptă-n sala ultimei instanțe!

...

Ne faceți să credem că-ați fi aleșii Lui,

Monopolizându-L pe însuși Dumnezeu

Dar din lăcomie, slujiți de fapt oricui,

Că sunteți plini de fală, pretenții și tupeu!

..

Câți bani avea Iisus, v-ați întrebat?

Deși a fost vândut pe treizeci de arginți,

Fiecare dintre voi e astăzi mai bogat

Decât a fost vreodată oricare dintre sfinți!

...

Nu vă puteți opri la cât e necesar,

Nu mai aveți ca noi, același Dumnezeu,

În voi se stinge-ncet dumnezeiescul har,

Că sunteți plini de fală, pretenții și tupeu!

...

Ne țineți predici lungi, ne faceți și morală,

Pentru voi Scriptura e șir de vorbe goale

Vă purtați în lume veșmintele cu fală

Și drumul către voi e plin de protocoale!

...

Voi vindeți scump nădejdile pierdute,

Luând bani și din nevoi și din speranțe,

Netemători de legea celei dintâi redute

Ce vă așteaptă-n sala ultimei instanțe!